E 1125 e voe galvet Pierre Abélard da gemer penn an abati. Start e voe an traoù evitañ: disent ha dizurzh e oa ar venec’h, emezañ en e skridoù, ken e rankas mont kuit. Gwelloc’h e voe ar prantad war-lerc’h, pa oa ar peoc’h o vleuñviñ er vro ha duged Breizh oc’h ober o annez nepell, e kastell Susinioù. E 1189 e voe roet ur garta d’an abati gant an dugez Konstanza, hag un donezon a zoare. Tud eus familh an duged, marvet e Susinioù, a voe beziet en abati Lokentaz. Met siwazh ne chom ket kalz a zielloù eus an amzer-se, rak kalz anezho a voe distrujet e-pad ar Brezel Kant Vloaz.